O‘zbekiston-Tojikiston Davlat chegarasi orqali ayrim o‘tkazish punktlarining faoliyatini qayta tiklash chora-tadbirlari to‘g‘risida

O‘zbekiston Respublikasi Prezidentining “O‘zbekiston Respublikasini yanada rivojlantirish bo‘yicha Harakatlar strategiyasi to‘g‘risida” 2017-yil 7-fevraldagi PF-4947-son Farmoni ijrosini ta’minlash, Markaziy Osiyoning barcha davlatlari bilan hamjihatlik va amaliy hamkorlikni, mintaqa davlatlari o‘rtasida o‘zaro ishonch va xavfsizlikni mustahkamlash, shuningdek, O‘zbekiston — Tojikiston Davlat chegarasini kesib o‘tishda qulay sharoitlar hamda o‘tkazish punktlarining uzluksiz ishlashi uchun zarur shart-sharoitlar yaratish maqsadida Vazirlar Mahkamasi qaror qiladi: 
 1. Jizzax, Namangan, Samarqand, Surxondaryo, Sirdaryo, Toshkent va Farg‘ona viloyatlari hokimliklari:
 O‘zbekiston Respublikasi Davlat bojxona qo‘mitasi, Avtomobil yo‘llari davlat qo‘mitasi va “O‘zbekiston temir yo‘llari” AJga Samarqand viloyatidagi “Jartepa”, Jizzax viloyatidagi “Qushkent”, “Uchturgan”, Sirdaryo viloyatidagi “Xovostobod”, Toshkent viloyatidagi “Bekobod”, Namangan viloyatidagi “Pop”, Farg‘ona viloyatidagi “Ravot”, Surxondaryo viloyatidagi “Gulbahor” avtomobil yo‘llari o‘tkazish punktlari hamda “Amuzang” temir yo‘l o‘tkazish punktining (keyingi o‘rinlarda o‘tkazish punktlari deb ataladi) muhandislik-kommunikatsiya va yo‘lbo‘yi infratuzilmasini, shuningdek, Samarqand viloyati Urgut tumanidagi Jartepa aholi punkti hududidagi chegara postini tashkil etish va yanada rivojlantirish uchun zarur yer uchastkalari ajratsinlar;
 o‘tkazish punktlariga tutash avtomobil yo‘llari bo‘yida zamonaviy standartlarga mos yo‘lbo‘yi infratuzilmasini tashkil etish tadbirlarini o‘tkazsinlar, shuningdek, fuqarolar uchun zarur ijtimoiy-maishiy sharoitlar yaratsinlar;
 vazirliklar va idoralarga joylarda ularning faoliyat yo‘nalishlari bo‘yicha ishlarni tashkil etish uchun zarur xizmat-maishiy sharoitlar yaratishda ko‘maklashsinlar.
 2. O‘zbekiston Respublikasi Davlat bojxona qo‘mitasi, Milliy xavfsizlik xizmati Davlat chegaralarini himoya qiluvchi qo‘mitasi, Sog‘liqni saqlash vazirligi, Davlat veterinariya qo‘mitasi, O‘zbekiston Respublikasi O‘simliklar karantini va himoyasi agentligi (keyingi o‘rinlarda davlat nazorati organlari deb ataladi), “O‘zbekiston temir yo‘llari” AJ o‘z mablag‘lari hisobiga o‘tkazish punktlarining faoliyatini tashkil etish uchun birinchi navbatdagi zarur sharoitlar yaratsinlar.
 3. Davlat xavfsizlik xizmatining Chegara qo‘shinlari:
 Samarqand viloyati Urgut tumanidagi Jartepa aholi punkti hududidagi chegara postining binolari, inshootlari va unga tutash hududlarni O‘zbekiston Respublikasi Davlat bojxona qo‘mitasiga bir hafta muddatda operativ boshqarish huquqi bilan bepul asosda belgilangan tartibda bersin;
 2019-2020-yillarda yangi joyda joylashtiriladigan chegara postining infratuzilmasi har yili ajratiladigan kapital qo‘yilmalar limitlari hisobidan qurilishini tashkil etsin.
 4. O‘zbekiston Respublikasi Davlat bojxona qo‘mitasi, Davlat xavfsizlik xizmatining Chegara qo‘shinlari, “O‘zbekiston temir yo‘llari” AJ manfaatdor vazirliklar va idoralar bilan birgalikda o‘tkazish punktlari orqali shaxslar hamda transport vositalarining harakatlanishini o‘rgansin hamda 2018-yil yakunlari bo‘yicha o‘tkazish punktlarining tegishli muhandislik-kommunikatsiya infratuzilmasini tashkil etish maqsadida bajarilgan loyiha-qidiruv va qurilish ishlari to‘g‘risida Vazirlar Mahkamasiga taklif kiritsin.
 5. “O‘zbekiston temir yo‘llari” AJ 2018-yil 1-martgacha O‘zbekiston Respublikasi hududi doirasida “G‘alaba — Xoshadiy” temir yo‘l uchastkasi (keyingi o‘rinlarda temir yo‘l uchastkasi deb ataladi) rekonstruksiya qilinishini ta’minlasin va o‘tkazish punktida davlati nazorat organlarining faoliyat yo‘nalishlari bo‘yicha ishlarini tashkil etish uchun birinchi navbatdagi zarur xizmat-maishiy sharoitlar yaratsin.
 Loyiha hujjati tasdiqlangungacha, istisno tariqasida, temir yo‘l uchastkasini loyihalashtirish bilan bir paytda rekonstruksiya qilishga ruxsat etilsin.
 O‘zbekiston Respublikasi hududi doirasida “G‘alaba — Xoshadiy” temir yo‘l uchastkasini rekonstruksiya qilish ishlarini amalga oshirish doirasida:
 “O‘zbekiston temir yo‘llari” AJ — buyurtmachi;
 “Boshtransloyiha” AJ — bosh loyihalash tashkiloti;
 “O‘zbekiston temir yo‘llari” AJ tarkibiy bo‘linmalari — bosh pudrat tashkilotlari;
 “O‘zbekiston temir yo‘llari” AJning o‘z mablag‘lari va jalb etilgan mablag‘lar — moliyalashtirish manbalari etib belgilansin.
 6. O‘zbekiston Respublikasi Moliya vazirligi vazirliklar va idoralarning asoslangan hisob-kitoblariga ko‘ra, O‘zbekiston Respublikasi Davlat budjetining 2018-yil uchun tasdiqlangan parametrlari doirasida o‘tkazish punktlari faoliyatini tashkil etish maqsadida uskunalar, texnik nazorat vositalari va jihozlar (shu jumladan ehtiyot qismlar, butlovchi va sarflash materiallari) xarid qilish uchun budjetdan maqsadli mablag‘lar ajratishni nazarda tutsin.
 7. O‘zbekiston Respublikasi Davlat bojxona qo‘mitasi, Davlat xavfsizlik xizmatining Chegara qo‘shinlari Investitsiyalar va tashqi savdo vazirligi, Iqtisodiy taraqqiyot va kambag‘allikni qisqartirish vazirligi, Moliya vazirligi bilan birgalikda 2019-yilda va keyingi yillarda O‘zbekiston Respublikasini rivojlantirish davlat dasturlarini (keyingi o‘rinlarda Dastur deb ataladi) shakllantirishda ularga markazlashtirilgan investitsiyalardan ajratiladigan limitlar doirasida hamda asoslangan hisob-kitoblar asosida o‘tkazish punktlarining yangi muhandislik-kommunikatsiya infratuzilmasini tashkil etish va rivojlantirish loyihalari belgilangan tartibda kiritishni nazarda tutsinlar.
 8. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi, “O‘zbektelekom” AK o‘tkazish punktlarini yuqori tezlikda ishlaydigan aloqa kanallari bilan belgilangan tartibda ta’minlasin.
 Loyiha hujjatlari tasdiqlangungacha, istisno tariqasida, telekommunikatsiya tarmoqlarini loyihalashtirish bilan bir paytda qurishga ruxsat etilsin.
 O‘tkazish punktlariga ma’lumotlarni uzatish tarmog‘ining yuqori tezlikda ishlaydigan kanallarini ta’minlash uchun telekommunikatsiya tarmoqlarini qurish ishlarini amalga oshirish doirasida:
 “O‘zbektelekom” AK — buyurtmachi;
 “Aloqaloyiha” davlat unitar korxonasi — bosh loyihalash tashkiloti;
 “O‘zbektelekom” AK — bosh pudrat tashkiloti;
 “O‘zbektelekom” AKning o‘z mablag‘lari — moliyalashtirish manbalari etib belgilansin.
 9. O‘zbekiston Respublikasi Uy-joy kommunal xizmat ko‘rsatish vazirligi o‘tkazish punktlarini o‘rganish va ularni Dasturga kiritishga doir takliflar taqdim etish natijalari bo‘yicha tashkil etilayotgan o‘tkazish punktlarining suv ta’minoti yuzasidan texnik shartlar bersin. 
 10. O‘zbekiston Respublikasi Avtomobil yo‘llari davlat qo‘mitasi Vazirlar Mahkamasi huzuridagi Respublika yo‘l jamg‘armasi bilan birgalikda Ichki ishlar vazirligi hamda Davlat xavfsizlik xizmatining Chegara qo‘shinlari ko‘magida O‘zbekiston-Tojikiston Davlat chegarasi liniyasigacha o‘tkazish punktlariga olib boradigan avtomobil yo‘llari qayta tiklanishi va kapital ta’mirlanishini, o‘tkazish punktlari yaqinida, shu jumladan o‘tkazish punktlari hamda O‘zbekiston Respublikasi Davlat chegarasi o‘rtasida joylashgan hududlarda zarur yo‘lbo‘yi infratuzilmasi (panelli-to‘rsimon to‘siq, ajratuvchi betonli to‘siq, yoritish, yo‘l belgi va ishoralari) tashkil etilishini ta’minlasin.
 Loyiha hujjati tasdiqlangungacha, istisno tariqasida, o‘tkazish punktlariga olib boradigan avtomobil yo‘llari uchastkalarini loyihalashtirish bilan paytda qayta tiklash va kapital ta’mirlash ishlarini amalga oshirishga ruxsat etilsin.
 O‘tkazish punktlariga olib boradigan avtomobil yo‘llari uchastkalarini qayta tiklash va kapital ta’mirlash ishlarini amalga oshirish doirasida:
 “Umumiy foydalanishdagi avtomobil yo‘llarini qurish va rekonstruksiya qilish direksiyasi” davlat unitar korxonasi — buyurtmachi;
 “Yo‘l loyiha byurosi” mas’uliyati cheklangan jamiyati — bosh loyihalash tashkiloti;
 Avtomobil yo‘llari davlat qo‘mitasining idoraviy mansub tashkilotlari — bosh pudrat tashkilotlari;
 Vazirlar Mahkamasi huzuridagi Respublika yo‘l jamg‘armasi mablag‘lari — moliyalashtirish manbalari etib belgilansin.
 11. O‘tkazish punktlariga olib boradigan temir yo‘l liniyalari, avtomobil yo‘llari va telekommunikatsiya tarmoqlarini qurish bo‘yicha buyurtmachilar bosh loyihalash tashkilotlari bilan birgalikda loyiha hujjatlarining ishlab chiqilishi, ekspertizadan o‘tkazish bo‘yicha vakolatli organlarda ko‘rib chiqilishi va kelishilishi, belgilangan tartibda tasdiqlashga taqdim etilishini ta’minlasinlar.
 12. O‘zbekiston Respublikasi Davlat arxitektura va qurilish qo‘mitasi barpo etilayotgan obyektlarning loyiha-smeta hujjatlari davlat ekspertizasidan o‘tkazilishini hamda amalga oshiriladigan qurilish-montaj ishlarining sifati, shaharsozlik normalari va qoidalariga so‘zsiz rioya etilishi yuzasidan davlat arxitektura-qurilish nazoratini ta’minlasin.
 13. “O‘zbekenergo” AJ va “O‘zbekneftgaz” AJ o‘tkazish punktlariga elektr energiyasi va tabiiy gaz uzluksiz yetkazib berilishini ta’minlash tadbirlarini o‘tkazsin.
 14. O‘zbekiston Respublikasi Davlat bojxona qo‘mitasi, Davlat xavfsizlik xizmatining Chegara qo‘shinlari, Sog‘liqni saqlash vazirligi, “O‘zbekiston temir yo‘llari” AJ va “O‘zbektelekom” AKga ushbu qarorni amalga oshirish doirasida, istisno tariqasida tender (tanlov) savdolarini o‘tkazmasdan, eng yaxshi takliflarni tanlash asosida yoki to‘g‘ridan to‘g‘ri muzokaralar o‘tkazish orqali ishlab chiqaruvchi zavodlar yoxud ularning rasmiy dilerlari (distribyutorlari) bilan uskunalar, materiallar, texnik nazorat vositalari va jihozlar (shu jumladan ehtiyot qismlar, butlovchi va sarflash materiallari) yetkazib berish bo‘yicha kontraktlar (shartnomalar) tuzishga ruxsat etilsin. 
 15. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 16. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov, Davlat bojxona qo‘mitasi raisi M.B. Azimov, va Milliy xavfsizlik xizmati raisining o‘rinbosari — Chegara qo‘shinlari qo‘mondoni O.M. Qosimov zimmasiga yuklansin.